**Proces - verbal**

**al şedinţei extraordinare a Consiliului Judeţean Vrancea**

**din data de 8 septembrie 2025, ora 15.00**

În data de 8 septembrie 2025, la sediul Consiliului Județean Vrancea din Focșani, str. Cuza Vodă nr. 56, a avut loc ședința extraordinară a Consiliului Județean Vrancea convocată prin Dispoziția nr.217 din 03 septembrie 2025.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Nicușor Halici, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 30 de consilieri județeni din 32 de consilieri județeni în funcție, la care se adaugă și președintele Consiliului Județean Vrancea, Absenții au fost doamna Marcu Livia și domnul Carabă Ionel.

**Președintele Consiliului Județean Vrancea, domnul Nicușor Halici**, a precizat că au fost îndeplinite toate procedurile impuse de Codul Administrativ, proiectul înscris pe ordinea de zi fiind însoțit de raportul compartimentului de resort și de avizul comisiei de specialitate.

S-a precizat că nu a fost depus niciun amendament la proiectul de hotărâre supus dezbaterii și a reamintit consilierilor prezenți obligația de a nu participa la adoptarea proiectului de hotărâre dacă ar fi în conflict de interese.

**Președintele Consiliului Județean, domnul Nicușor Halici,** a precizat că urgența convocării de îndată a autorității județene legislative în ședință extraordinară a fost justificată de necesitatea întregirii suprafeței de teren inventariate în domeniul public al județului, situată pe teritoriul administrativ al orașului Mărășești. S-a menționat că, după convocarea ședinței, proiectul de hotărâre înscris pe ordinea de zi a fost completat prin includerea unor suprafețe de teren aflate în vecinătatea celei destinate zonei industriale, suprafața totală rezultată fiind de cinci sute cincizeci și opt de mii doisprezece metri pătrați.

S-a arătat că documentațiile cadastrale, planul urbanistic zonal și celelalte documentații necesare pentru demararea efectivă a zonei industriale nu puteau fi contractate și întocmite decât pe un amplasament compact. În urma analizelor tehnice efectuate cu privire la utilitățile care urmau să deservească această zonă, au fost identificate alte două suprafețe adiacente celor inițiale, care trebuiau incluse în noul plan urbanistic zonal, aspecte prezentate pe larg în referatul de fundamentare al proiectului. S-a subliniat că era esențial ca aceste suprafețe să fie incluse în domeniul public, astfel încât planul urbanistic zonal și documentațiile aferente să prevadă posibilitatea realizării utilităților, acestea putând fi construite doar pe terenuri aflate în domeniul public al județului.

În timpul expunerii motivării, s-a alăturat sedinței și doamna consilier Marcu Livia, astfel încât, cvorumul pentru desfășurarea ședinței extraordinare a fost de 31 de consilieri județeni din 32 de consilieri județeni în funcție, la care se adaugă și președintele consiliului județean.

**Președintele Consiliului Județean, domnul Nicușor Halici,** a adăugat că după convocarea ședinței, proiectul de hotărâre înscris pe ordinea de zi a fost completat prin includerea unor suprafețe de teren identificate ulterior, aflate în vecinătatea suprafeței destinate zonei industriale. Suprafața totală rezultată a fost de cinci sute cincizeci și opt de mii douăsprezece metri pătrați. Această completare a fost transmisă și Comisiei de specialitate, care a avizat proiectul atât în forma inițială, cât și ulterior, în urma modificării.

**Ordinea de zi a ședinței, anexă la dispoziția de convocare cu proiectul de hotarare a fost aprobată cu unanimitate de voturi.**

**S-a trecut la dezbaterea proiectului de hotărâre înscris asa cum a fost completat pe ordinea de zi:**

**La punctul 1** proiectul privind „Solicitarea transmiterii imobilului teren în suprafață totală de 14.710 mp, din domeniul public al Orașului Mărășești în domeniul public al județului Vrancea”*.*

**Fiind supus votului, proiectul de hotărâre a fost adoptat în unanimitate**.(32 voturi ”pentru”)

Epuizându-se punctul înscris pe ordinea de zi, președintele consiliului județean, domnul Nicușor Halici a declarat închise lucrările ședinței extraordinare a Consiliului Județean Vrancea din 08 septembrie 2025.

 **Președintele**

 **Consiliului Județean Vrancea**

 **Nicușor HALICI**

 **Secretarul general al județului**

 **Raluca Dan**